Diari Oficial de la Generalitat Valenciana


Sumari del DOGV 7688, del 30-12-2015 (2015/10872)

ORDRE 3/2015, de 15 de desembre, de la Conselleria d'Hisenda i Model Econòmic, per la qual es convoca una beca per a la realització de pràctiques professionals en la Direcció General de Finançament i Fons Europeus.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7688

Data del DOGV
:   30-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10862


Data del document
:   15-12-2015

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública

ORDRE 3/2015, de 15 de desembre, de la Conselleria d'Hisenda i Model Econòmic, per la qual es convoca una beca per a la realització de pràctiques professionals en la Direcció General de Finançament i Fons Europeus. [2015/10580]  
En el marc de la política dirigida a la formació de jóvens llicenciats que han finalitzat els seus estudis en dates recents, la Conselleria d'Hisenda i Model Econòmic convoca la concessió d'una beca a fi de completar la seua formació i acostar-los al coneixement pràctic de l'administració pública valenciana. Aquesta beca podrà ser cofinançada mitjançant fons europeus dels Programes Operatius de la Comunitat Valenciana 2014-2020.  
Amb l'objecte d'agilitzar la seua tramitació, tenint en compte que el projecte de Llei de Pressupostos per a l'exercici 2016 preveu una dotació suficient a càrrec de l'aplicació pressupostària 78.34.26.585.26.8, línia S 7367000, es creu oportú impulsar les actuacions per a la seua tramitació anticipada de conformitat amb l'Ordre de 26 de setembre de 1994, de la Conselleria d'Economia i Hisenda.  
  
En virtut de les facultats que em confereix l'article 7.3 del Decret 132/2009, de 4 de setembre del Consell pel qual es regula la concessió de beques,  
  
  
ORDENE  
  
Primer  
Convocar la concessió, en règim de concurrència competitiva, d'una beca per a llicenciats/des en Economia o Administració i Direcció d'Empreses per a la realització de pràctiques professionals en la Direcció General de Finançament i Fons Europeus.  
  
Segon  
Aprovar les bases per les quals es regula la present convocatòria, incloses en l'annex I, així com el barem de mèrits que s'hi incorpora com annex II.  
  
Tercer  
L'import global màxim destinat a finançar la beca ascendeix a 13.000,00 (tretze mil euros), a càrrec de l'aplicació pressupostària 31.73.63.168.13.2 línia S 7367000 del Projecte de Llei de Pressupostos de la Generalitat per a l'exercici 2016, la seua concessió està condicionada a l'existència de crèdit adequat i suficient en els pressupostos de la Generalitat 2016, de conformitat amb el que disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
  
Quart  
De conformitat amb el que disposen els articles 63 de la Llei del Consell, en relació amb l'article 13 de la Llei del Règim Jurídic de les Administracions Públiques i 160.4 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i Subvencions, es delega en la persona titular de la direcció general competent en matèria de finançament i fons europeus, la facultat de resoldre la convocatòria així com les facultats d'interpretació i resolució de les incidències que es produïsquen i se l'autoritza perquè dicte les resolucions i instruccions necessàries per a l'execució del que disposa aquesta ordre.  
  
Cinqué  
La present convocatòria no necessita la notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, perquè l'ajuda va dirigida a l'atorgament d'una beca per a pràctiques professionals, els beneficiaris de la qual són persones físiques que no exerceixen activitat econòmica, i per tant no afecta els intercanvis comercials entre els estats membres, no produeix cap falsejament a la competència, ni afavoreix determinades empreses o produccions, tot això de conformitat amb l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o notificar ajudes públiques (DOCV 5596, d'11 de setembre)  
  
Sisé  
La present ordre posa fi a la via administrativa. De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els articles 10, 14 i 46 de la Llei 29/1988, de 13 de juliol, reguladora de la jurisdicció contenciosa administrativa, les persones interessades poden interposar recurs de reposició, amb caràcter potestatiu, o alternativament, interposar-se directament recurs contenciós administratiu, tot això en els terminis i davant dels òrgans que s'indiquen a continuació.  
a) El recurs de reposició haurà d'interposar-se davant de la persona titular de la Conselleria d'Hisenda i Model Econòmic, en el termini d'un mes comptador des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació.  
  
València, 15 de desembre de 2015. El conseller d'Hisenda i Model Econòmic: Vicent Soler i Marco.  
  
  
  
ANNEX I  
Bases de la convocatòria d'una beca per a la realització de pràctiques professionals en la Direcció General de Finançament i Fons Europeus  
  
Primera. Objecte  
La present convocatòria té com a objecte la concessió d'una beca, en règim de concurrència competitiva, per a llicenciats/des en Economia o Administració i Direcció d'Empreses, o equivalent, per a completar la seua formació pràctica en matèries relacionades amb el seguiment i la verificació dels Programes Operatius CV 2014-2020, així com la disseminació de coneixements sobre la normativa i requeriment d'aquests.  
  
  
Segona. Marc jurídic  
El règim jurídic aplicable a l'aprovació d'aquestes bases i convocatòria és el següent:  
- Llei 38/2003, de 17 de novembre, General de Subvencions.  
- Decret 132/2009, de 4 de setembre del Consell, pel que es regula la concessió de beques.  
- Ordre 17/2011, de 6 de maig, de la Conselleria de Justícia i Administracions Públiques, per la que es desplega el capítol II, de les beques de pràctiques professionals, del Decret 132/2009.  
- Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició nacional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
- Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Tercera. Requisits que han de reunir les persones sol·licitants  
1. Podran optar a l'obtenció d'aquesta beca els que, al terme del termini de presentació de sol·licituds, reunisquen els requisits següents:  
a) Nacionalitat espanyola o de qualsevol estat membre de la Unió Europea.  
Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana. El candidat haurà d'estar en possessió almenys del nivell B2 de la llengua castellana d'acord amb el Marc Comú Europeu de Referència o del nivell mitjà de la llengua valenciana. Els títols, en el cas de la llengua castellana, hauran d'estar expedits per escoles oficials o qualsevol organisme oficial acreditat. En el cas del valencià només es valoraran els certificats expedits o homologats per la Junta Qualificadora de Coneixement de Valencià.  
b) No ser major de 35 anys.  
c) Estar en possessió del títol de llicenciat/llicenciada en Economia o en Administració i Direcció d'Empreses o equivalent, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.  
d) No haver sigut beneficiari de beques de pràctiques professionals en la Generalitat per un període igual o superior a 36 mesos.  
e) No patir malaltia o discapacitat que impossibilite el compliment de les seues obligacions.  
f) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà mitjançant la declaració responsable inclosa en el model de sol·licitud que estarà accessible en la seu electrònica de la Generalitat.  
2. No podran optar a aquesta beca els que en el moment de publicar-se la convocatòria ja estiguen gaudint d'una beca de practiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos per a la seua finalització.  
  
Quarta. Duració de la beca i pròrroga  
1. El període de duració de la beca serà de dotze mesos des de la data que s'indique en la resolució de concessió. En tot cas quedarà condicionada la seua duració a l'existència de dotació econòmica en els distints exercicis pressupostaris afectats.  
2. El període de duració podrà prorrogar-se sense necessitat de nova convocatòria per un període màxim de dotze mesos addicionals, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Cinquena. Dotació econòmica  
1. La dotació econòmica pressupostària de la beca serà 1.000 - (mil euros) bruts mensuals, i l'import total ascendeix a 12.000 - (dotze mil euros) bruts anuals.  
Sobre aquest import haurà de practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, pogueren correspondre.  
2. En cas de pròrroga de la beca, en el segon període la quantia procedent serà la que resulte aplicable d'acord amb la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en l'esmentat període.  
3. L'import de la beca s'abonarà mensualment, amb certificació prèvia de la Subdirecció General de Projectes i Fons Europeus i informe favorable del Servei de Verificació dels Fons Comunitaris.  
  
4. Aquesta beca podrà ser cofinançada mitjançant fons europeus pels Programes Operatius de la Comunitat Valenciana 2014-2020.  
  
Sisena. Organisme on es realitzaran les pràctiques  
El becari/ària realitzarà les pràctiques professionals en el Servei de Verificació dels Fons Comunitaris de la Direcció General de Finançament i Fons Europeus, siti a València.  
  
Setena. Termini, lloc i forma de presentació de les sol·licituds  
1. El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Comunitat Valenciana.  
2. Les persones aspirants a obtindre la beca presentaran, exclusivament per via electrònica, la sol·licitud dirigida a la Direcció General de Finançament i Fons Europeus i currículum de forma completa segons els models normalitzats. Per a això, accediran a la seu electrònica de la Generalitat (), punxaran en l'apartat «servei en línia» i buscaran el tràmit dissenyat a aquest efecte, omplint els formularis disponibles, a fi de poder obtindre l'autobaremació inicial dels mèrits adduïts en el currículum, que es calcularà de forma automàtica a partir de la informació aportada en aquest.  
3. Hi ha un correu d'assistència tècnica, destinat a resoldre qualsevol problema tècnic relacionat amb la presentació electrònica de l'esmentada sol·licitud.  
4. En el cas de presentació de més d'una sol·licitud, únicament es tindrà en compte l'última presentada i s'arxivaran les anteriors.  
5. El formulari de sol·licitud incorpora una declaració responsable mitjançant la qual el sol·licitant manifesta, davall la seua responsabilitat, que totes les dades arreplegades en la sol·licitud i en el currículum que adjunta són verídiques i que es troba en possessió de la documentació que així ho acredita, i queda a disposició de la Generalitat per a comprovació, control i inspecció posterior que s'estimen oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada, o manifestació de l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
6. Igualment, inclou una autorització perquè l'administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25 de juliol de 2006).  
7. Així mateix, el formulari conté una indicació que les dades de caràcter personal contingudes en aquest seran incloses en un fitxer per al seu tractament pel titular responsable, en l'ús de les funcions pròpies que tinga atribuïdes i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
8. Per a poder realitzar la presentació electrònicament, el sol·licitant haurà de disposar de firma electrònica, mitjançant el certificat reconegut per a ciutadans emés per l'Agència de Tecnologia i Certificació Electrònica (www.accv.es) o del DNI electrònic.  
9. La presentació de la sol·licitud en el registre electrònic es podrà acreditar mitjançant el rebut expedit per aquest de manera automàtic. Es podrà recuperar l'esmentat justificant de registre accedint a l'àrea personal (https://www.Tramita.Gva.es/cdc/), apartat «sol·licituds entregades». Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garanteix que la data i hora assignada en el rebut és l'hora oficial que estableix el Real Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent. Es consideraran inhàbils els que tinguen la condició de festes oficials en la Comunitat Valenciana.  
  
10. El sol·licitant podrà realitzar el seguiment de la tramitació de la beca, accedint a la seu electrònica i seleccionant al tràmit de consulta de beca creat a aquest efecte.  
11. La presentació de la sol·licitud per a optar a aquestes beques implicarà l'acceptació per la persona sol·licitant de les bases d'aquesta convocatòria.  
  
Huitena. Presentació de documentació acreditativa dels mèrits  
1. A fi de reduir càrregues administratives a les persones interessades, junt amb la sol·licitud i currículum no s'acompanyarà cap documentació.  
2. Les sol·licituds que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista. Aquesta documentació és la següent:  
a) Títol de llicenciat homologat per les autoritats espanyoles, dels exigits en la base tercera, apartat 1 lletra c) d'aquesta convocatòria.  
b) Expedient acadèmic compulsat amb la nota mitjana oficial.  
c) Documentació acreditativa dels mèrits al·legats en el curriculum vitae.  
d) Documentació que acredite trobar-se en algun dels supòsits establits en l'apartat 6, de la base deu que determinen la preferència de la concessió de la beca en cas d'empat en la valoració.  
  
Tots els documents seran originals o fotocòpies compulsades.  
Si la documentació presentada no reuneix els requisits indicats en aquesta convocatòria o no són aportats alguns dels documents exigits, es requerirà la persona interessada perquè, en el termini màxim i improrrogable de 10 dies hàbils, esmene o acompanye els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, i amb l'article 15.5 del Decret 132/2009, de 4 de setembre, del Consell, pel qual es regula la concessió de beques, amb indicació que si no ho fa així, es considerarà que ha desistit en la seua sol·licitud amb resolució prèvia dictada a aquest efecte.  
3. Els mèrits no prou acreditats no seran tinguts en compte als efectes de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
  
4. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseeix la totalitat dels requisits exigits, haurà de requerir-li l'acreditació d'aquests requisits. En el cas que no siguen acreditats en el termini que s'establisca en el requeriment efectuat, quedarà exclòs del procés, amb indicació prèvia de les inexactituds o falsedats formulades pel sol·licitant.  
  
Novena. Instrucció del procediment i Comissió d'Avaluació  
1. L'ordenació i instrucció del procediment correspondrà al Servei de Verificació dels Fons Comunitaris.  
2. Per a l'examen de les sol·licituds de la beca i elaboració de les oportunes propostes es constituirà una Comissió d'Avaluació, que estarà integrada pels membres següent:  
a) President o presidenta: la persona titular de la Subdirecció General de Projectes i Fons Europeus.  
b) Vocals: la persona titular del Servei de Verificació dels Fons Comunitaris.  
c) Un tècnic/a designat per la persona titular de la direcció general competent en matèria de Finançament i Fons Europeus, que actuarà com a secretari/ària.  
La persona titular de la direcció general competent en matèria de finançament i fons europeus, designarà, si és el cas, les persones que substituiran aquests membres de la Comissió.  
3. Els membres de la Comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.  
4. La Comissió adaptarà el seu funcionament al que estableix la convocatòria i la Llei 30/1992, de 26 de novembre, de Règim Jurídic de les Administracions Pública i del Procediment Administratiu Comú, pel que fa a la composició i funcionament dels òrgans col·legiats, prendrà els seus acords per majoria simple i alçarà actes de les sessions que realitze i dels acords que adopte.  
  
Deu. Procés de selecció  
1. La comissió d'avaluació es reunirà dins dels 15 dies següents a l'acabament del termini de presentació de sol·licituds. La selecció de tots els becaris/àries s'ordenarà provisionalment d'acord amb la puntuació obtinguda en l'autobaremació inicial, que s'obtindrà automàticament en omplir el currículum els sol·licitants.  
  
2. El llistat provisional es publicarà durant 10 dies, en la seu electrònica o portal institucional de la Generalitat i internet (), termini en què podran efectuar-se al·legacions que es dirigiran a la Comissió d'Avaluació.  
3. Conforme amb el que preveu la lletra E de l'annex II d'aquesta ordre, les persones aspirants que obtinguen la millor puntuació, seran convocades per a la realització d'una entrevista en què es valorarà, amb caràcter general, aptituds importants per al desenvolupament de les pràctiques professionals, com ara coneixements en auditoria, informàtica a nivell d'usuari, així com de la normativa europea dels fons estructurals. Així mateix, hauran de presentar la documentació acreditativa dels mèrits detallats en el currículum quan acudisquen a la realització de l'entrevista. Tots els documents seran originals o fotocòpies compulsades.  
4. Finalitzat el tràmit de les entrevistes, i si és el cas, el termini previst en la base huitena.2, la Comissió d'Avaluació publicarà el llistat de les puntuacions i atorgarà un termini de 10 dies per a al·legacions.  
5. Una vegada finalitzat el termini d'al·legacions, la Comissió d'Avaluació, en el termini màxim de 10 dies elaborarà una proposta de resolució a la persona titular de la direcció general competent en matèria de finançament i fons europeus, perquè resolga per delegació del conseller que indicarà la persona beneficiària i una borsa de reserva que estarà constituïda per les persones aspirants que no resulten adjudicatàries de la beca, prioritzada per ordre de puntuació per a cobrir les vacants que puguen sorgir durant el període de gaudi. Així mateix, s'inclourà una relació de les persones aspirants les sol·licituds de les quals han sigut desestimades, indicant les causes que han motivat la seua denegació.  
6. En el supòsit d'empat es resoldrà a favor de la persona aspirant que acredite en el moment de la realització de l'entrevista el reconeixement de l'òrgan competent de tindre una discapacitat. La resta de supòsits d'empat es resoldran a favor de la persona aspirant que presente millor expedient acadèmic, d'acord amb la valoració establida en el barem de mèrits. Si persisteix l'empat, es resoldrà a favor de la persona aspirant que reunisca millor puntuació en la resta dels apartats del curriculum vitae, seguint el mateix ordre que s'arreplega en el barem de referència. Si es manté l'empat, es resoldrà a favor de la persona aspirant amb millor puntuació obtinguda en l'entrevista.  
  
Onze. Concessió, notificació i publicitat  
1. Vista la proposta de resolució formulada per la Comissió, la persona titular de la direcció general competent en matèria de finançament i fons europeus, resoldrà la convocatòria per delegació del conseller.  
  
2. El termini màxim per a dictar i notificar la resolució procedent serà de tres mesos comptat des de la data de publicació d'aquesta convocatòria en el Diari Oficial de la Comunitat Valenciana, sense perjudici de l'ampliació de terminis en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Transcorregut l'esmentat termini sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu.  
3. La resolució de concessió es publicarà en el Diari Oficial de la Comunitat Valenciana, amb expressió de la convocatòria, programa i crèdit pressupostari a què s'imputa la beca atorgada, la persona beneficiària, la quantitat concedida i la finalitat d'aquesta.  
4. La publicació de l'esmentada resolució produirà els efectes de notificació a les persones interessades, d'acord amb el que disposa els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en internet, (wwww.gva.es).  
5. Contra la resolució de concessió, que posa fi a la via administrativa, podrà interposar-se, potestativament, recurs de reposició davant de la persona titular de la Conselleria d'Hisenda i Model Econòmic, en el termini d'un mes comptat des de l'endemà de la publicació de la resolució o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la publicació de la resolució, sense perjuí de la interposició de qualsevol altre recurs que es considere oportú.  
  
Dotze. Drets i obligacions de la persona beneficiària  
1. La persona beneficiària de la beca haurà de:  
a) Acceptar la concessió de la beca i renunciar a qualsevol altra beca.  
b) Incorporar-se a la Direcció General de Finançament i Fons Europeus en el termini que s'indiquen en la resolució de concessió.  
La no incorporació injustificada del becari/ària en la data indicada s'interpretarà com una renúncia a la beca concedida. En aquest cas, es podrà concedir una nova beca al candidat o candidata que corresponga segons la regulació de la borsa de reserva per a substitucions establida en la base novena d'aquesta convocatòria.  
c) Realitzar l'activitat que ha motivat la concessió de la beca durant tot el període de gaudi d'aquesta, d'acord amb les directrius que ordene la persona que exercisca la direcció tècnica del beneficiari de la beca.  
d) Estar al corrent en el compliment de les seues obligacions tributàries i enfront de la Seguretat Social amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.E de la Llei 38/2003, de 17 de novembre, General de Subvencions.  
e) Guardar el degut secret i confidencialitat dels assumptes en què intervinga.  
f) Assumir la condició de beneficiari/ària de Fons Estructurals i acceptar la seua inclusió en la llista de beneficiaris publicada i d'acord amb el que disposa l'article 3.2 de l'annex XII del Reglament (UE) 1303/2013 del Parlament Europeu i del Consell de 17 de desembre de 2013.  
g) Complir les altres obligacions que s'estableixen en l'article 14 de la Llei 38/2003, de 17 de novembre, General de Subvencions així com les que es deriven del conjunt de les bases d'aquesta convocatòria.  
h) Aportar en el termini dels 10 dies hàbils següents a la publicació de la resolució de concessió en el Diari Oficial de la Comunitat Valenciana, degudament omplit i subscrit per la persona beneficiària, l'imprés de domiciliació bancària, en què constarà el número de compte on es rebran les transferències mensuals, i que es troba disponible en el portal institucional de la Generalitat en internet (www.gva.es).  
  
2. L'obtenció de la beca en el marc d'aquesta convocatòria és incompatible amb l'exercici de les activitats pròpies de qualsevol altra beca o ajuda, la realització de qualsevol activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'aquesta, així com la prestació per desocupació.  
3. La condició de becari/ària no genera cap relació laboral ni administrativa amb la Generalitat, i les quantitats abonades en cap cas tindran el caràcter de salari o retribució sinó d'ajuda econòmica per a les despeses que la beca comporta.  
D'acord amb el que preveu l'article 17.6 del Decret 132/2009, durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor/a responsable, s'entenguen necessaris o convenients en funció dels propòsits de la mateixa beca. En aquests casos, per a rescabalar les esmentades despeses, es prendrà com a referència els imports establits en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer sobre indemnitzacions per raó del servei i gratificacions per serveis extraordinaris.  
Quan el beneficiari o beneficiària de la beca concedida siga empleat o empleada de la Generalitat, quedarà en la situació administrativa que pertoque, d'acord amb la normativa o corresponent en matèria de funció pública.  
4. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part del tutor/a responsable.  
5. A la finalització del període de duració de la beca, i en el termini màxim de 30 dies, la persona beneficiària haurà d'entregar una memòria sobre les activitats realitzades i els coneixements adquirits. L'entrega de la memòria i l'informe favorable posterior per part del tutor/a responsable seran condicions indispensables per al pagament de l'import de l'últim mes del període de duració de les beques.  
  
Tretze. Obligacions de l'entitat concedent  
1. En relació amb la persona beneficiària de la beca, la Conselleria d'Hisenda i Model Econòmic s'obliga a:  
1. Proporcionar el suport necessari, així com facilitar la utilització dels mitjans, instruments i equips que resulten necessaris per al normal desenvolupament de la seua activitat.  
2. Designar un tutor/a per a la coordinació orientació i direcció tècnica de l'activitat que haja d'exercir.  
El tutor/a assignarà les funcions a realitzar pel/la becari/ària durant les pràctiques professionals, realitzarà el seguiment i prestarà el suport necessari i avaluarà l'aprofitament obtingut per la persona beneficiària.  
  
3. Vetlar pel desenvolupament adequat del programa de formació.  
2. Finalitzat el període de gaudi de la beca i amb l'informe favorable del tutor o tutora, s'expedirà un certificat d'aptitud i aprofitament a favor del becari/ària.  
  
Catorze. Facultats d'interpretació i incidències  
1. La persona titular de la direcció general competent en matèria de finançament i fons europeus, per delegació del conseller, resoldrà tant els dubtes com els conflictes que puga plantejar el/la becari/ària en l'exercici de la seua funció, o la unitat administrativa que el tutele, després de vist l'expedient contradictori i amb plena subjecció al que disposa el Decret 132/2009, de 4 de setembre, del Consell, pel qual es regula la concessió de la beca, en aquesta convocatòria i en les resta de normativa general o sectorial que resulte aplicable.  
2. La renúncia de la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aquest moment.  
3. En el cas que es produïsca vacant durant el període de gaudi de la beca, a causa de renúncia, abandó, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi, servint-se per a això de la borsa de reserva que resulte del procediment de selecció prèviament efectuat i segons l'ordre prioritzat en aquesta.  
4. En els supòsits en què per raó del part, adopció o acollida s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Quinze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment de pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a fi de l'ajuda.  
b) Quan s'incórrega en algun dels casos d'incompatibilitat amb la beca previstos en aquesta convocatòria.  
3. En la tramitació dels procediments es garantirà en tot cas el dret d'audiència a la persona interessada.  
  
Setze. Protecció de dades  
Les dades personals de totes les persones interessades, arreplegades durant el transcurs del procediment derivat d'aquesta convocatòria, seran incloses en un fitxer automatitzat, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica, i en l'Ordre 3/2011, de 8 de novembre, de la Conselleria d'Hisenda i Administració Pública (DOCV 6654, 18 de novembre de 2011), per la qual es crea un fitxer de dades de caràcter professional denominat Beques de Pràctiques Professionals.  
  
  
  
ANNEX II  
Barem per a l'avaluació dels mèrits personals en la concessió d'una beca per a la realització de pràctiques professionals en la Direcció General de Finançament i Fons Europeus  
  
A. Expedient acadèmic.  
1. La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.  
  
Quan la ponderació s'haja realitzat amb un sistema de puntuació de 0 a 4, s'aplicarà el que disposen els apartats 4 i 5 de l'article 13 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
2. Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent l'escala següent:  
- Doctor: 2 punts.  
- Altres llicenciatures: 1 punt.  
  
B. Coneixements de valencià:  
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i es puntuarà exclusivament el nivell més alt acreditat.  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1 punt.  
La valoració màxima que podrà obtindre's en aquest apartat serà d'1 punt, excepte en el cas dels aspirants membres de qualsevol altre estat membre de la Unió Europea que hagen acreditat el requisit de la base tercera 1.a) amb la llengua valenciana que se li puntuarà 0,25 punts si acredita el nivell superior.  
  
C. Coneixement d'idiomes de la Unió Europea:  
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite mitjançant un títol universitari i aquest títol haja sigut puntuat en el subapartat a-2 d'aquest barem, no es podrà computar també dins d'aquest subapartat C-1.  
  
La valoració màxima que es podrà obtindre en aquest subapartat serà d'1 punt.  
2. En cap cas es valoraran en aquest apartat els coneixements de valencià ni els cursos a què es refereix l'apartat D d'aquest barem.  
  
  
D. Coneixements addicionals:  
1. L'experiència professional relacionada directament amb l'objecte de les beques convocades es valorarà amb un màxim de 2 punts, a raó de 0,10 punts per cada mes complet treballat.  
2. Els cursos de formació relacionats amb l'objecte de les beques convocades es valoraran amb un màxim de 4 punts, atenent els criteris que s'expliquen tot seguit.  
Es valoraran els cursos de formació i perfeccionament de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3,00 punts.  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punts.  
- De 25 o més hores: 0,50 punts.  
- De 15 o més hores: 0,20 punts.  
  
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.  
En cap cas es valoraran en aquest subapartat els cursos a què es refereixen els anteriors apartats B i C d'aquest barem.  
  
E. Entrevistes:  
Seran convocats a una entrevista els que, amb una valoració mínima de 6,50 punts en la suma dels quatre primers apartats d'aquest barem de mèrits, hagen obtingut les 15 millors puntuacions.  
L'entrevista versarà sobre la seua formació, la seua trajectòria acadèmica, professional i els seus coneixements entorn de les matèries relacionades amb l'objecte de les beques convocades, en concret els coneixements en polítiques de la Unió Europea i sobre els fons estructurals, així com d'informàtica a nivell d'usuari. La puntuació màxima serà de 6,5 punts i el resultat se sumarà a la puntuació obtinguda per cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
Per a superar l'entrevista personal caldrà obtindre, com a mínim, un punt i serà la comissió avaluadora la que establisca els criteris de ponderació per a determinar l'atorgament de la puntuació corresponent a cada aspirant.  
De conformitat amb el que estableix la base novena de la convocatòria, els que, després d'haver sigut citats a l'entrevista, hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en la borsa de reserva.